title: 2008/212/ES: Sklep Sveta z dne 18. februarja 2008 o načelih, prednostnih nalogah in pogojih partnerstva za pristop z Nekdanjo jugoslovansko republiko Makedonijo ter razveljavitvi Sklepa 2006/57/ES

text:
               19.3.2008

               SL

               Uradni list Evropske unije

               L 80/32

      SKLEP SVETA

   z dne 18. februarja 2008
   o načelih, prednostnih nalogah in pogojih partnerstva za pristop z Nekdanjo jugoslovansko republiko Makedonijo ter razveljavitvi Sklepa 2006/57/ES
   (2008/212/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 533/2004 z dne 22. marca 2004 o ustanovitvi evropskih partnerstev v okviru stabilizacijskega in pridružitvenega procesa (1), kakor je bila spremenjena, ter zlasti člena 2 Uredbe,
   ob upoštevanju predloga Komisije,
   ob upoštevanju naslednjega:

               (1)

               Evropski svet je na zasedanju v Solunu 19. in 20. junija 2003 potrdil uvedbo partnerstev kot sredstva za uresničitev evropske perspektive držav zahodnega Balkana.

               (2)

               Uredba (ES) št. 533/2004 določa, da Svet odloča o načelih, prednostnih nalogah in pogojih partnerstev ter o vseh nadaljnjih prilagoditvah. Navaja tudi, da bo nadaljnje spremljanje partnerstev zagotovljeno prek mehanizmov, vzpostavljenih v okviru stabilizacijsko-pridružitvenega procesa, zlasti z letnimi poročili o napredku.

               (3)

               Evropski svet z dne 17. decembra 2005 je Nekdanji jugoslovanski republiki Makedoniji podelil status države kandidatke. Zato je bil dan predlog za spremembo Uredbe (ES) št. 533/2004, da se preimenuje partnerstvo za to državo iz „evropskega partnerstva“ v „partnerstvo za pristop“.

               (4)

               Na predlog Komisije iz novembra 2005 je Svet 30. januarja 2006 sprejel drugo partnerstvo za pristop z Nekdanjo jugoslovansko republiko Makedonijo (2).

               (5)

               V dokumentu Komisije o strategiji širitve in o glavnih izzivih za obdobje 2006–2007 je navedeno, da bodo partnerstva posodobljena konec leta 2007.

               (6)

               Svet je 17. julija 2006 sprejel Uredbo (ES) št. 1085/2006 (3) o vzpostavitvi instrumenta za predpristopno pomoč (IPA), ki je podaljšala okvir za finančno pomoč državam v predpristopnem procesu.

               (7)

               Zato je primerno, da se sprejme partnerstvo za pristop, ki na podlagi ugotovitev Poročila o napredku Nekdanje jugoslovanske republike Makedonije iz leta 2007 o pripravah države na nadaljnje vključevanje v Evropsko unijo posodablja sedanje partnerstvo, da se opredelijo nove prednostne naloge za nadaljnje delo.

               (8)

               Za pripravo na nadaljnje vključevanje v Evropsko unijo bi morali pristojni organi Nekdanje jugoslovanske republike Makedonije pripraviti načrt s časovnim razporedom in posebnimi ukrepi, namenjenimi uresničevanju prednostnih nalog tega partnerstva za pristop.

               (9)

               Sklep 2006/57/ES bi bilo zato treba razveljaviti –

         SKLENILA:
   Člen 1
   Načela, prednostne naloge in pogoji Partnerstva za pristop z Nekdanjo jugoslovansko republiko Makedonijo so opredeljeni v Prilogi.
   Člen 2
   Izvajanje Partnerstva za pristop se preverja prek mehanizmov, vzpostavljenih v okviru stabilizacijsko-pridružitvenega procesa, zlasti z letnimi poročili o napredku, ki jih predloži Komisija.
   Člen 3
   Sklep 2006/57/ES se razveljavi.
   Člen 4
   Ta sklep začne veljati tretji dan po objavi v Uradnem listu Evropske unije.

      V Bruslju, 18. februarja 2008

            Za Svet

            Predsednik

         D. RUPEL

      (1)  UL L 86, 24.3.2004, str. 1. Uredba, kakor je bila spremenjena z Uredbo (ES) št. 269/2006 (UL L 47, 17.2.2006, str. 7).

      (2)  Sklep Sveta 2006/57/ES z dne 30. januarja 2006 o načelih, prednostnih nalogah in pogojih Evropskega partnerstva z Nekdanjo jugoslovansko republiko Makedonijo ter razveljavitvi Sklepa 2004/518/ES (UL L 35, 7.2.2006, str. 57).

      (3)  UL L 210, 31.7.2006, str. 82.

      PRILOGA
      NEKDANJA JUGOSLOVANSKA REPUBLIKA MAKEDONIJA – PARTNERSTVO ZA PRISTOP 2007
      1.   UVOD
      Evropski svet je potrdil uvedbo partnerstev kot sredstva za uresničitev evropske perspektive držav zahodnega Balkana. Predlagano partnerstvo za pristop posodablja Evropsko partnerstvo iz januarja 2006 na podlagi ugotovitev Poročila Komisije o napredku Nekdanje jugoslovanske republike Makedonije iz leta 2007. Opredeljuje nove in preostale prednostne naloge za ukrepanje. Nove prednostne naloge so prilagojene posebnim potrebam države in fazi priprav in bodo po potrebi posodobljene. Pristojni organi Nekdanje jugoslovanske republike Makedonije bi morali pripraviti načrt s časovnim razporedom in posebnimi ukrepi, namenjenimi uresničevanju prednostnih nalog Partnerstva za pristop. V partnerstvu so določene tudi smernice za finančno pomoč državi.
      2.   NAČELA
      Stabilizacijsko-pridružitveni proces ostaja okvir za evropsko usmeritev za države zahodnega Balkana vse do njihovega pristopa. Opredeljene prednostne naloge za Nekdanjo jugoslovansko republiko Makedonijo se navezujejo na zmožnost države za izpolnjevanje meril, ki jih je določil Evropski svet v Kopenhagnu leta 1993, in pogojev, določenih za stabilizacijsko-pridružitveni proces, zlasti pogojev, opredeljenih v sklepih Sveta z dne 29. aprila 1997 ter 21. in 22. junija 1999, v sklepni izjavi Zagrebškega vrha 24. novembra 2000 ter v Solunski agendi.
      3.   PREDNOSTNE NALOGE
      Prednostne naloge, ki so naštete v tem partnerstvu za pristop, so bile izbrane na podlagi tega, ali je realistično pričakovati, da jih bo Nekdanja jugoslovanska republika Makedonija lahko izpolnila ali v zvezi z njimi v prihodnjih nekaj letih dosegla bistven napredek. Razlikuje se med kratkoročnimi prednostnimi nalogami, ki naj bi bile izpolnjene v enem ali dveh letih, in srednjeročnimi prednostnimi nalogami, ki naj bi bile izpolnjene v treh do štirih letih. Prednostne naloge zadevajo zakonodajo in tudi njeno izvajanje.
      Glede na potrebo, da se določijo prednostne naloge, mora Nekdanja jugoslovanska republika Makedonija seveda izpolniti še druge naloge, ki lahko postanejo prednostne naloge v katerem koli prihodnjem partnerstvu, pri čemer se upošteva napredek, ki ga bo v prihodnosti dosegla Nekdanja jugoslovanska republika Makedonija.
      Med kratkoročnimi prednostnimi nalogami so bile določene ključne prednostne naloge, ki so zbrane na začetku seznama. Te ključne prednostne naloge niso razvrščene po pomembnosti.
      3.1   KRATKOROČNE PREDNOSTNE NALOGE
      Ključne prednostne naloge

                  —

                  Zagotoviti pravilno izvajanje vseh zavez, sprejetih v okviru Stabilizacijsko-pridružitvenega sporazuma.

                  —

                  Spodbujati konstruktiven in povezovalen dialog v okviru demokratičnih institucij, zlasti na področjih, ki zahtevajo soglasje med vsemi političnimi strankami.

                  —

                  Zagotoviti učinkovito izvajanje zakona o policiji.

                  —

                  Vzpostaviti stalno evidenco sledenja o izvajanju reform sodstva ter okrepiti neodvisnost in splošno zmogljivost pravosodnega sistema. Izvajati reformo tožilstva in imenovanje pravosodnega sveta.

                  —

                  Vzpostaviti stalno evidenco sledenja o izvajanju protikorupcijske zakonodaje.

                  —

                  Zagotoviti, da zaposlovanje in napredovanje javnih uslužbencev ni predmet političnega vmešavanja, nadalje razviti sistem napredovanja po učinku in v celoti izvajati zakon o javnih uslužbencih.

                  —

                  Zmanjšati ovire za ustvarjanje delovnih mest in obravnavati zlasti brezposelnost med mladimi in dolgotrajno brezposelnost.

                  —

                  Okrepiti splošno poslovno okolje z nadaljnjim izboljšanjem pravne države, neodvisnostjo upravljalnih in nadzornih agencij, pospešitvijo pravnih postopkov in nadaljevanjem evidentiranja lastninskih pravic.

            Politična merila
      Demokracija in pravna država

                  —

                  Podpirati izvajanje Ohridskega okvirnega sporazuma, da se med drugim spodbuja vzpostavitev medetničnega zaupanja.

            Parlament/volitve

                  —

                  Zagotoviti, da se vse prihodnje volitve izpeljejo v skladu z volilnim kodeksom.

                  —

                  Hitro sprejemati odločitve o vseh volilnih nepravilnostih in nalagati kazni, ki bodo odvračale od takih dejanj v prihodnosti.

                  —

                  Okrepiti zmogljivosti parlamenta, zlasti s povečanjem njegovih virov.

            Uprava

                  —

                  Okrepiti preglednost in odgovornost lokalnih uprav. Okrepiti zlasti notranji nadzor in revizijo.

                  —

                  Vzpostaviti zadovoljiv standard pobiranja občinskih davkov po vsej državi.

                  —

                  Razviti zmogljivost občin za upravljanje zemlje v državni lasti.

                  —

                  Zagotoviti, da imajo občine zadostno število zaposlenih, ki so primerno usposobljeni.

            Javna uprava

                  —

                  Uvesti sistem napredovanja po učinku, da se vzpostavi odgovorna, učinkovita in strokovna javna uprava na centralni in lokalni ravni.

                  —

                  Zagotoviti učinkovito izvajanje kodeksa etike za javne uslužbence.

                  —

                  Okrepiti upravno zmogljivost, zlasti z razvojem zmogljivosti za strateško načrtovanje in razvoj politike ter krepitvijo usposabljanja, in razviti splošno strategijo za usposabljanje javnih uslužbencev.

                  —

                  Učinkovito izvajati ukrepe, sprejete za zagotovitev preglednosti v upravi, zlasti v postopku sprejemanja odločitev, ter nadalje spodbujati aktivno udeležbo civilne družbe.

                  —

                  Nadaljevati izvajanje reform organov kazenskega pregona.

                  —

                  Zagotoviti ustrezno upravno usposobljenost za učinkovito načrtovanje in upravljanje sredstev IPA.

            Pravosodni sistem

                  —

                  Še naprej razvijati osnovno in nadaljevalno usposabljanje na akademiji za sodnike in tožilce.

                  —

                  Dokončati oblikovanje novih struktur sodišča in dodeliti primerna sredstva, da se zagotovi njihovo popolno delovanje ter poveča njihova učinkovitost.

                  —

                  Zagotoviti ustrezno in celovito izvrševanje sodnih odločb.

            Protikorupcijska politika

                  —

                  Zagotoviti ustrezno izvrševanje priporočil državnega protikorupcijskega urada in državnega revizijskega urada.

                  —

                  V celoti izvajati priporočila Skupine držav proti korupciji (GRECO).

                  —

                  Okrepiti upravno zmogljivost, potrebno za izvajanje sprejetih pravil za financiranje političnih strank in volilnih kampanj. Nalagati učinkovite sankcije v primeru kršitev.

                  —

                  Spremljati izvedene preglede diskrecijskih pravic nekaterih javnih uslužbencev.

                  —

                  Zagotoviti celovito izvajanje zakona o javnem dostopu do informacij.

                  —

                  Še naprej krepiti sodelovanje med institucijami.

            Človekove pravice in varstvo manjšin

                  —

                  Zagotoviti popolno skladnost z Evropsko konvencijo o človekovih pravicah, priporočili, ki jih je izdal Odbor za preprečevanje mučenja, ter z Okvirno konvencijo za varstvo narodnih manjšin.

                  —

                  V celoti izvajati pravila v zvezi z etiko, notranjim nadzorom, poklicnimi standardi in standardi človekovih pravic v organih kazenskega pregona, pravosodju in upravah zaporov, vključno z rednim usposabljanjem.

                  —

                  Zagotoviti zadostna sredstva, da se izboljšajo razmere v zaporih.

                  —

                  Vzpostaviti učinkovite mehanizme za odkrivanje, preganjanje in kaznovanje vseh oblik diskriminacije posameznikov ali skupin s strani državnih ali nedržavnih organov.

                  —

                  Nadalje krepiti varstvo pravic žensk in otrok.

                  —

                  Posodobiti in izvajati strategijo pravične zastopanosti manjšinskih skupnosti, zlasti z zagotavljanjem ustreznih virov in izrekanjem učinkovitih sankcij za nedoseganje ciljev.

                  —

                  Spodbujati dostop do izobraževanja, sodišč in socialne varnosti za pripadnike manjšin.

            Regionalna vprašanja in mednarodne obveznosti

                  —

                  Še naprej polno sodelovati z MKSJ in glede na morebitno vrnitev zadev iz MKSJ izpolniti vse potrebne predpogoje, ki bi zagotovili pravično sojenje.

                  —

                  Nadalje spodbujati prehod s pakta stabilnosti na okvir sodelovanja z večjo regionalno udeležbo ter učinkovito izvajati Srednjeevropski sporazum o prosti trgovini (CEFTA).

                  —

                  Zagotoviti dobre sosedske odnose, zlasti s povečanjem prizadevanj s konstruktivnim pristopom, da se s pogajanji doseže vzajemno sprejemljiva rešitev z Grčijo v zvezi z vprašanjem imena v okviru resolucij Varnostnega sveta ZN 817/93 in 845/93 ter izogne ukrepom, ki bi lahko nanje negativno vplivali.

                  —

                  Spodbujati sodelovanje s sosednjimi državami in zagotoviti učinkovito izvajanje, zlasti na področju čezmejnega sodelovanja, boja proti organiziranemu kriminalu, tihotapstvu in nedovoljeni trgovini, pravosodnega sodelovanja, upravljanja meja, ponovnega sprejema in okolja.

            Gospodarska merila

                  —

                  Nadaljevati vpis zemljišč in nepremičnin ter izpopolniti kataster, da se okrepi pravna varnost gospodarskih subjektov in izboljša delovanje mehanizmov tržnega gospodarstva.

                  —

                  Izboljšati učinkovitost javnih služb, zlasti z zagotavljanjem dodatnih sredstev za usposabljanje in za posodobitev obstoječe infrastrukture.

            Sposobnost za prevzemanje obveznosti članstva

            Poglavje 1: Prosti pretok blaga

                  —

                  Sprejeti in izvajati horizontalno okvirno zakonodajo za dokončanje potrebne infrastrukture in zagotoviti ločevanje nalog med različnimi funkcijami (regulativno, standardizacijo, akreditacijo, meroslovjem, ugotavljanjem skladnosti in nadzorom trga) za postopke ugotavljanja skladnosti.

                  —

                  Oblikovati celovito strategijo s časovnim načrtom in vmesnimi cilji za izvajanje pravnega reda Skupnosti za zadevne horizontalne organizacije (standardizacija, akreditacija, meroslovje in nadzor trga) skupaj s ciljnimi datumi in jasno delitvijo nalog za uvedbo in učinkovito izvajanje zakonodajnih ukrepov ter krepitev upravne zmogljivosti v različnih sektorjih.

                  —

                  Oblikovati akcijski načrt za skladnost s členi 28 do 30 Pogodbe ES s časovnim načrtom in vmesnimi cilji za notranji pregled usklajenosti domače zakonodaje in upravnih praks za uvedbo klavzul o vzajemnem priznavanju in za potrebne naknadne spremembe.

                  —

                  Pospešiti hitrost sprejemanja evropskih standardov in povečati prizadevanja za polnopravno članstvo v evropskih standardizacijskih organizacijah.

            Poglavje 3: Pravica do ustanavljanja in svoboda opravljanja storitev

                  —

                  Odpraviti preostale ovire za ustanavljanje in zagotavljanje čezmejnih storitev, s katerimi se soočajo fizične ali pravne osebe iz EU.

                  —

                  V zakonodaji uvesti razlikovanje med zagotavljanjem storitev s stalnimi poslovnimi enotami in začasnim zagotavljanjem storitev.

            Poglavje 4: Prosti pretok kapitala

                  —

                  Še bolj okrepiti okvir za boj proti pranju denarja, zlasti z ozaveščanjem institucij poročevalk in doseganjem verodostojne bilance izvrševanja pri ustreznih institucijah. Krepiti zmogljivosti in izmenjavo obveščevalnih podatkov med institucijami.

                  —

                  Napredovati pri odpravljanju preostalih omejitev glede kapitalskih transakcij.

            Poglavje 5: Javna naročila

                  —

                  Okrepiti odbor za pritožbe, da se zagotovi učinkovit sistem pravnih sredstev.

            Poglavje 6: Pravo gospodarskih družb

                  —

                  Razviti učinkovite in neodvisne sisteme za zagotavljanje kakovosti in javni nadzor za zakonite revizorje in revizijska podjetja. Okrepiti zadevne upravne zmogljivosti.

            Poglavje 7: Pravo intelektualne lastnine

                  —

                  Pripraviti nacionalno strategijo in akcijski načrt za okrepitev zmogljivosti, potrebne za izvajanje in izvrševanje pravnega reda Skupnosti na vseh področjih, zajetih v tem poglavju, s posebnim poudarkom na potrebi po zagotovitvi posebnega usposabljanja za organe kazenskega pregona, sodnike, tožilce in carinske uradnike.

                  —

                  Razviti kampanje ozaveščanja javnosti ter izboljšati sodelovanje med organi kazenskega pregona in med vsemi zadevnimi interesnimi skupinami.

            Poglavje 8: Politika konkurence

                  —

                  Vzpostaviti verodostojno bilanco izvrševanja na protimonopolnem področju in se osredotočiti na najresnejše kršitve prava konkurence.

                  —

                  Vzpostaviti učinkovit predhodni nadzor državnih pomoči.

                  —

                  Okrepiti upravno zmogljivost komisije za varstvo konkurence ter zagotoviti ustrezna sredstva in osebje.

                  —

                  V celoti zagotoviti pregledno in nediskriminatorno uporabo prava konkurence.

            Poglavje 9: Finančne storitve

                  —

                  Okrepiti zakonodajni in nadzorni okvir, vključno z izvrševanjem, za finančni sektor, zlasti na zavarovalniškem trgu in na trgu vrednostnih papirjev.

                  —

                  Zagotoviti, da bo neodvisen nadzorni organ za zavarovalniški sektor zmožen delovati in bo imel zaposleno ustrezno osebje.

            Poglavje 10: Informacijska družba in mediji

                  —

                  Odpraviti kršenje Stabilizacijsko-pridružitvenega sporazuma s sprejetjem vseh potrebnih ukrepov za liberalizacijo sektorja elektronskih komunikacij, vključno s sprejetjem vse zahtevane sekundarne zakonodaje in nadaljnjo krepitvijo regulativnih organov.

                  —

                  Izvrševati ukrepe za varstvo konkurence za subjekte z veliko tržno močjo.

                  —

                  Krepiti neodvisnost in upravno zmogljivost regulativnih organov za elektronske komunikacije in medije.

                  —

                  Zagotoviti stalno in trajnostno financiranje javnega radiotelevizijskega podjetja in Sveta za radiodifuzijo.

            Poglavje 11: Kmetijstvo in razvoj podeželja

                  —

                  Pospešiti vpis kmetijskih zemljišč v zemljiški kataster.

                  —

                  Zagotoviti zbiranje in obdelavo zanesljivih podatkov o kmetijstvu.

                  —

                  Nadaljevati priprave za ustanovitev učinkovitih in finančno trdnih organov za izplačila za upravljanje in nadzor kmetijskih skladov v skladu z zahtevami EU in mednarodnimi revizijskimi standardi.

            Poglavje 12: Varnost živil, veterinarska in fitosanitarna politika

                  —

                  Nadaljevati prilagajanje zakonodaje pravnemu redu Skupnosti na veterinarskem in fitosanitarnem področju, s poudarkom na okvirni zakonodaji, ki je skladna s pravnim redom Skupnosti.

                  —

                  Nadaljevati krepitev zmogljivosti veterinarske službe tako na osrednji kot lokalni ravni, da se vzpostavi sistem nadzora, skladen z EU, zlasti nad uvozom.

                  —

                  Zagotoviti delovanje sistema identifikacije in registracije premika goveda ter začeti vzpostavljati sistem identifikacije prašičev, ovac in koz.

                  —

                  Nadaljevati prilagajanje sistemov nadzora nad živalskimi boleznimi in zdravjem živali z zakonodajnimi in institucionalnimi zahtevami EU ter načrtov ukrepov ob nepredvidljivih dogodkih za bolezni, ki jih je treba obvezno prijaviti.

                  —

                  Oceniti skladnost agroživilskih obratov z zahtevami EU, ki bodo veljale kot temeljne za nadaljnji posodobitveni načrt za te obrate.

            Poglavje 14: Prometna politika

                  —

                  Še naprej izvajati Memorandum o soglasju o razvoju ključnega regionalnega prometnega omrežja v jugovzhodni Evropi in okrepiti sodelovanje v prometnem observatoriju jugovzhodne Evrope.

                  —

                  Prizadevati si za prilagajanje pravnemu redu Skupnosti na področju politike cestnega prometa, zlasti kar zadeva prevoz nevarnih snovi, dostop do trga, socialne pogoje, uvajanje digitalnega tahografa in izboljšanje varnosti v cestnem prometu.

                  —

                  V železniškem sektorju ustanoviti regulativni organ, ki bo neodvisen od upravljavca infrastrukture in prevoznikov v železniškem prometu, ustanoviti varnostni organ, odgovoren za izdajo varnostnih spričeval, ter prilagoditi zakonodajo predpisom EU o prevozu nevarnih snovi po železnici. Zagotoviti finančno stabilnost z nadomestili za obveznosti javne službe v potniškem prometu in zmanjšanjem dolgov.

                  —

                  Izvajati zaveze, dane v okviru prve prehodne faze Sporazuma o skupnem evropskem zračnem prostoru, vključno z izvajanjem zadevne zakonodaje o letalstvu.

                  —

                  Okrepiti upravno zmogljivost uprave za civilno letalstvo.

            Poglavje 15: Energetika

                  —

                  Nadaljevati prilagajanje zakonodaje o notranjem trgu z električno energijo in plinom, energetski učinkovitosti in uporabi obnovljivih energetskih virov s pravnim redom Skupnosti, tako da se energetski trg postopoma odpre konkurenci.

                  —

                  Nadaljevati krepitev neodvisnosti regulativne komisije za energetiko.

                  —

                  Izpolniti obveznosti, ki izhajajo iz Pogodbe o Energetski skupnosti, glede polnega izvajanja pravnega reda Skupnosti o notranjem trgu s plinom in električno energijo ter o čezmejni izmenjavi električne energije.

                  —

                  Okrepiti upravno zmogljivost v vseh energetskih sektorjih, vključno z agencijo za energetiko na področju energetske učinkovitosti in obnovljivih energetskih virov.

                  —

                  Zgraditi primerna skladišča za shranjevanje radioaktivnega materiala.

                  —

                  Zagotoviti pravilno in neodvisno delovanje centra za radiološko varnost.

            Poglavje 16: Obdavčitev

                  —

                  Povečati upravno zmogljivost za izvajanje davčne zakonodaje in za boj proti davčnim utajam.

                  —

                  Nujno sprejeti strukturne ukrepe za reformo politike nadzora in izboljšanje nadzorne zmogljivosti.

                  —

                  Razviti revizijsko strategijo in ustrezne sisteme informacijske tehnologije.

                  —

                  Izpolniti načela kodeksa ravnanja za obdavčitev podjetij in zagotoviti, da so novi davčni ukrepi skladni z njimi.

            Poglavje 18: Statistični podatki

                  —

                  Okrepiti zmogljivosti državnega statističnega urada, s čimer se zagotovi pravočasno izvajanje naslednjega popisa prebivalstva ter omogoči neprekinjen razvoj nacionalnih računov in njihove statistike; zlasti odpraviti obstoječe vrzeli pri zbiranju in obdelavi kmetijske statistike ter poslovne statistike v skladu s standardi in metodologijo EU ter okrepiti sporočanje statističnih podatkov Eurostatu.

                  —

                  Dokončati vzpostavljanje statističnega poslovnega registra in registra kmetijskih gospodarstev, vključno z običajnimi postopki za zagotovitev, da registri vsebujejo posodobljene podatke.

            Poglavje 19: Zaposlovanje in socialne politike

                  —

                  Nadaljevati prenos pravnega reda Skupnosti in okrepiti s tem povezane upravne in izvršne strukture, vključno z inšpektoratom za delo.

                  —

                  Zagotoviti upravno zmogljivost za izvajanje politike socialnega vključevanja in socialnega varstva.

                  —

                  Zagotoviti delujoč in reprezentativen socialni dialog.

                  —

                  Še naprej si prizadevati za izboljšanje položaja invalidov.

            Poglavje 20: Podjetniška in industrijska politika

                  —

                  Opredeliti in izvajati industrijsko strategijo, ki vodi v rast in inovacije.

                  —

                  Uvesti sistematsko presojo vpliva novih predpisov na podjetništvo.

                  —

                  Okrepiti vire oddelka za MSP in agencije za MSP ter zagotoviti izvajanje strategije in akcijskega načrta za MSP ter Evropske listine za mala podjetja.

                  —

                  Nadaljevati poenostavitev zakonodaje, „regulativno giljotino“ ter zmanjševanje upravnih ovir za poslovanje; uvesti postopek regulativne ocene učinka.

            Poglavje 22: Regionalna politika in usklajevanje strukturnih instrumentov

                  —

                  Okrepiti vzpostavitev institucionalnih struktur in upravno zmogljivost na področjih načrtovanja, priprave projektov, spremljanja, ocenjevanja ter finančnega upravljanja in nadzora, zlasti na ravni resornih ministrstev, za izvajanje predpristopnih programov EU kot priprave na izvajanje kohezijske politike Skupnosti.

                  —

                  Dokončati nacionalno strategijo regionalnega razvoja.

            Poglavje 23: Sodstvo in temeljne svoboščine

                  —

                  Izvajati nacionalno zakonodajo o varstvu osebnih podatkov. Podpisati in ratificirati dodatni protokol h Konvenciji Sveta Evrope o varstvu posameznikov glede avtomatske obdelave osebnih podatkov glede nadzornih organov in čezmejnega pretoka podatkov.

                  —

                     Za druge prednostne naloge glej oddelek o političnih merilih.

            Poglavje 24: Pravica, svoboda in varnost

                  —

                  Nadaljevati izvajanje akcijskega načrta integriranega upravljanja meja, razviti osrednje zbirke podatkov za upravljanje meja in zagotoviti njihovo povezanost, nadgraditi opremo za analizo dokumentov in varovanje meje, zagotoviti učinkovito izvajanje zahtev za izdajanje visokokakovostnih potnih listin in osebnih izkaznic ter zagotoviti nadaljnje usposabljanje zaposlenih.

                  —

                  Zagotoviti zadostno financiranje in usposabljanje za izvajanje reforme policije, krepiti usklajevanje in sodelovanje med policijskimi organi ter med policijo in drugimi organi kazenskega pregona ter okrepiti sodelovanje med kriminalistično policijo in javnimi tožilci.

                  —

                  Razviti in izvajati celovito strategijo kadrovanja in usposabljanja za policijo ter posodobiti njihovo opremo.

                  —

                  Nadalje okrepiti boj proti organiziranemu kriminalu, predvsem z boljšo uporabo posebnih preiskovalnih ukrepov in s takojšnjo izdajo in sledenjem mednarodnih nalogov za prijetje (vključno z računalniškim kriminalom s posebnim poudarkom na otroški pornografiji) in oblikovati celosten medagencijski sistem obveščanja za boj proti organiziranemu kriminalu, vključno s trgovino z ljudmi, orožjem in drogami.

                  —

                  Okrepiti prizadevanja za izvajanje nacionalnega akcijskega načrta za boj proti trgovini z ljudmi in zmogljivost za preiskovanje računalniškega kriminala.

                  —

                  Izvajati Sporazum o ponovnem sprejemu med ES in Nekdanjo jugoslovansko republiko Makedonijo ter se pogajati o sporazumih o ponovnem sprejemu z državami, iz katerih izvirajo tranzitni migranti.

                  —

                  Pospešiti postopek uvedbe pravnih instrumentov, ki zagotavljajo pravice osebam, ki potrebujejo (mednarodno) zaščito.

                  —

                  Zagotoviti prilagajanje zakonov o azilu in tujcih zadevnemu pravnemu redu Skupnosti.

            Poglavje 25: Znanost in raziskave

                  —

                  Okrepiti zmogljivost raziskovalne dejavnosti in tehnološkega razvoja za uspešno sodelovanje v okvirnih programih Skupnosti.

                  —

                  Začeti oblikovanje celostne politike na področju raziskav in sprejeti ukrepe za vključitev v evropski raziskovalni prostor.

            Poglavje 26: Izobraževanje in kultura

                  —

                  Dokončati zakonodajni in upravni okvir za upravljanje programa Vseživljenjsko učenje in programa Mladi v akciji ter okrepiti izvedbene organe.

            Poglavje 27: Okolje

                  —

                  Nadaljevati prilagajanje zakonodaje pravnemu redu Skupnosti, zlasti na področju kakovosti zraka, ravnanja z odpadki in kakovosti vode, ter znatno izboljšati izvajanje zakonodaje in spremljanje stanja okolja.

                  —

                  Okrepiti inšpektorat za okolje in druge izvršilne organe, vzpostaviti verodostojno bilanco izvrševanja in zagotoviti, da se denarne in druge kazni učinkovito uporabljajo in delujejo odvračilno.

                  —

                  Krepiti upravno zmogljivost na nacionalni in lokalni ravni ter izboljšati usklajevanje med upravnimi organi, pristojnimi za vprašanja okolja.

                  —

                  Pripraviti strateške načrte, vključno s finančnimi strategijami, ter pripraviti nacionalno strategijo in načrt za ravnanje z odpadki.

                  —

                  Razviti strategijo vlaganja v okolje na podlagi ocen stroškov prilagajanja.

                  —

                  Vključiti zahteve za varstvo okolja v druge sektorske politike, zlasti z razvojem presoje vpliva na okolje.

                  —

                  Povečati naložbe v okoljsko infrastrukturo s posebnim poudarkom na zbiranju in obdelavi odpadnih voda, oskrbi s pitno vodo, ukrepom proti onesnaževanju zraka in ukrepom glede ravnanja z odpadki.

            Poglavje 29: Carinska unija

                  —

                  Povečati upravno zmogljivost za izvajanje carinske zakonodaje in za boj proti čezmejnemu kriminalu.

                  —

                  Nadalje približati zakonodajo in postopke pravnemu redu Skupnosti, zlasti na področjih tranzita in dodeljevanja tarifnih kvot.

                  —

                  Prilagoditi zakon o tehnoloških/industrijskih razvojnih območjih pravnemu redu Skupnosti.

            Poglavje 31: Zunanja, varnostna in obrambna politika

                  —

                  Izvajati zakonodajo za izvrševanje skupnega stališča na področju mednarodnih omejevalnih ukrepov.

            Poglavje 32: Finančni nadzor

                  —

                  Pregledati dokument o notranjem nadzoru javnih financ (PIFC) in obstoječe zakone PIFC ter notranjo revizijo, da bodo politike PIFC in obstoječa zakonodaja celovite in skladne, ter posodobiti akcijski načrt za izvajanje srednjeročnih prednostnih ciljev v zvezi s PIFC.

                  —

                  Dokončati vzpostavljanje notranjih revizijskih enot v osrednjih državnih institucijah in ustanoviti take enote na občinski ravni, kadar je primerno, ter zagotoviti ustrezno osebje, usposabljanje in opremo.

                  —

                  Razviti učinkovite sisteme upravljanja, spremljanja, nadzora in revizije, potrebne za decentralizirano izvajanje programov v okviru predpristopnih instrumentov EU.

            3.2   SREDNJEROČNE PREDNOSTNE NALOGE
      Politična merila
      Demokracija in pravna država
      Uprava

                  —

                  Dokončati proces decentralizacije.

            Javna uprava

                  —

                  Nadalje razvijati upravne zmogljivosti za izvajanje stabilizacijsko-pridružitvenega sporazuma.

            Protikorupcijska politika

                  —

                  Dokončati izvedbo strategije za boj proti korupciji.

                  —

                  Izvrševati predpise v zvezi s preprečevanjem navzkrižja interesov v skladu z mednarodnimi standardi.

            Človekove pravice in varstvo manjšin

                  —

                  Nadalje spodbujati spoštovanje človekovih pravic v organih kazenskega pregona ter v priporih in zaporih.

                  —

                  Nadalje izvajati strategijo pravične zastopanosti manjšinskih skupnosti.

            Regionalna vprašanja in mednarodne obveznosti

                  —

                  Spodbujati regionalni dialog, stabilnost, dobro sosedstvo in sodelovanje.

            Gospodarska merila

                  —

                  V okviru prizadevanj države za liberalizacijo pospešiti prizadevanja za ohranjanje trajnosti trga z električno energijo z odpravo obstoječih izkrivljanj zaradi naravnanosti cen, ki ne omogoča kritja stroškov in z okrepitvijo regulativnih institucij ter fizične infrastrukture.

                  —

                  Izboljšati kakovost javne porabe z okrepitvijo zmogljivosti javnega sektorja za srednjeročno načrtovanje in izboljšanje izvrševanja proračuna. Nadaljevati izboljšanje kakovosti izobraževanja z zagotavljanjem sredstev za nadaljnje financiranje infrastrukture in osebja, potrebnih za temeljito izvedbo nedavnih reform v izobraževalnem sektorju.

                  —

                  Nadaljevati izboljšanje delovanja trga dela in zmanjšanje brezposelnosti, zlasti z izvedbo dodatnih ukrepov za reševanje problemov brezposelnosti med mladimi in dolgotrajne brezposelnosti ter s posodobitvijo sistema socialne varnosti in izobraževalnega sistema.

                  —

                  Nadaljevati prizadevanja za vključitev sive ekonomije v formalno urejeno gospodarstvo.

                  —

                  Posodobiti infrastrukturo države, zlasti na področju energetike in prometa, da se okrepi konkurenčnost gospodarstva na splošno.

            Sposobnost za prevzemanje obveznosti članstva

            Poglavje 1: Prosti pretok blaga

                  —

                  Razviti strukturo za nadzor trga v skladu s pravnim redom Skupnosti.

            Poglavje 3: Pravica do ustanavljanja in svoboda opravljanja storitev

                  —

                  Prilagoditi zakonodajo na področju medsebojnega priznavanja poklicnih kvalifikacij pravnemu redu EU, vključno z določbami glede usposabljanja, in razvijati zahtevane upravne strukture.

                  —

                  Prilagoditi zakonodajo pravnemu redu Skupnosti na področju poštnih storitev, vključno z vzpostavitvijo neodvisnega nacionalnega regulativnega organa.

            Poglavje 5: Javna naročila

                  —

                  Doseči v celoti delujoče strukture za javna naročila, ki bodo zagotovile, da se bodo postopki javnega naročanja izvajali v celoti v skladu s standardi ES. Razviti e-naročanje.

            Poglavje 7: Pravo intelektualne lastnine

                  —

                  Razviti zmogljivost, potrebno za izvajanje in izvrševanje pravnega reda Skupnosti na vseh področjih, zajetih v tem poglavju, in vzpostaviti ustrezno evidenco sledenja preiskovanja, sodnega preganjanja in sodne obravnave piratstva in ponarejanja.

            Poglavje 8: Politika konkurence

                  —

                  Nadalje prilagajati zakonodajo pravnemu redu EU na protimonopolnem področju in področju državnih pomoči.

                  —

                  Nadalje izboljšati bilanco izvrševanja na protimonopolnem področju ter pri nadzoru državnih pomoči.

                  —

                  Povečati ozaveščenost med vladnimi institucijami, v poslovnem svetu in v splošni javnosti.

            Poglavje 9: Finančne storitve

                  —

                  Doseči verodostojno bilanco izvrševanja v boju proti vožnji brez obveznega avtomobilskega zavarovanja.

                  —

                  Nadalje prilagajati predpise zakonodaji EU o finančnih storitvah.

            Poglavje 11: Kmetijstvo in razvoj podeželja

                  —

                  Povečati zmogljivost kmetijske uprave ter dokončati priprave na izvajanje in praktično uporabo mehanizmov upravljanja skupne kmetijske politike, zlasti integriranega administrativnega in kontrolnega sistema (IACS), ter zagotoviti delovanje identifikacijskega sistema parcel (LPIS).

            Poglavje 12: Varnost živil, veterinarska in fitosanitarna politika

                  —

                  Nadalje prilagajati zakonodajo pravnemu redu Evropskih skupnosti v zvezi s prenosljivo spongiformno encefalopatijo (TSE) in živalskimi stranskimi proizvodi, izvajati in nadzirati njeno izvajanje ter vzpostaviti ustrezen sistem zbiranja in obdelave.

                  —

                  Vzpostaviti organ za zdravstveno varstvo rastlin s primernim osebjem. Nadalje prilagajati fitosanitarno zakonodajo pravnemu redu Evropskih skupnosti.

                  —

                  Sprejeti načrt za posodobitev agroživilskih obratov in ga začeti izvajati.

                  —

                  Okrepiti laboratorijsko zmogljivost na področju varnosti živil, veterinarskih in fitosanitarnih vprašanj.

            Poglavje 14: Prometna politika

                  —

                  Nadaljevati delo, da bi dosegli popolno usklajenost s pravnim redom Skupnosti na področju cestnega prometa (vključno z uvedbo uporabe digitalnega tahografa), nadaljevati usklajevanje s pravnim redom Skupnosti na področju železnic (prvi in drugi železniški paket ter interoperabilnost), doseči popolno prilagoditev zakonodaje na področju letalstva ter zagotoviti strogo izvrševanje zadevne zakonodaje.

                  —

                  Izvajati zaveze, dane v okviru druge prehodne faze Sporazuma o skupnem evropskem zračnem prostoru.

            Poglavje 15: Energetika

                  —

                  Nadaljevati prizadevanja za zagotovitev ustrezne oskrbe z energijo ter oblikovati in izvajati energetsko politiko, ki bo v skladu z obveznostmi iz Pogodbe o Energetski skupnosti

            Poglavje 17: Ekonomska in monetarna politika

                  —

                  Prilagoditi zakonodajni okvir, da se zagotovi popolna neodvisnost centralne banke.

            Poglavje 18: Statistični podatki

                  —

                  Nadalje razvijati vsa področja statistike, doseči popolno usklajenost na ključnih področjih glede pogostosti, obsega, kategorizacije, pravočasnosti in kakovosti ter vzpostaviti enoten sistem upravljanja in proizvodnje.

                  —

                  Vzpostaviti dobro usklajen nacionalni statistični sistem.

            Poglavje 19: Zaposlovanje in socialne politike

                  —

                  Razviti stalni mehanizem za socialni dialog.

                  —

                  Razviti dolgoročne politike socialne vključenosti in okrepiti dostop ranljivih skupin do trga dela.

                  —

                  Nadalje okrepiti politike socialnega varstva.

                  —

                  Razviti mehanizme za spremljanje položaja invalidov.

            Poglavje 20: Podjetniška in industrijska politika

                  —

                  Nadalje razvijati podporne mehanizme za MSP ter izboljšati dostop MSP do finančnih storitev. Opredeliti in izvajati industrijsko strategijo, ki vodi v rast in inovacije.

                  —

                  Dokončno oblikovati in izvajati razvoj strategije za pospeševanje podjetniškega izobraževanja, ki temelji na uspešnih pilotnih projektih, ki jih financirajo donatorji.

            Poglavje 22: Regionalna politika in usklajevanje strukturnih instrumentov

                  —

                  Okrepiti upravno zmogljivost na centralni ravni ter jo razvijati na regionalni in lokalni ravni. Zagotoviti jasno razdelitev pristojnosti in okrepiti zmogljivost usklajevanja med imenovanimi organi/strukturami, pristojnimi za izvrševanje, vključno z lokalnimi organi.

            Poglavje 24: Pravica, svoboda in varnost

                  —

                  Zagotoviti prilagoditev zadevnemu pravnemu redu Skupnosti na področju azila in priseljevanja.

            Poglavje 25: Znanost in raziskave

                  —

                  Izvajati celostno politiko na področju raziskav.

            Poglavje 26: Izobraževanje in kultura

                  —

                  Nadaljevati prizadevanja za izboljšanje sistema izobraževanja, vključno z osnovnošolskim, ter oblikovati sodoben sistem poklicnega izobraževanja in usposabljanja ter visokošolskega sektorja, povezanega s trgom dela in gospodarskimi potrebami, ter spodbujati regionalno sodelovanje na področju visokošolskega izobraževanja.

            Poglavje 27: Okolje

                  —

                  Nadaljevati vključevanje zahtev za varstvo okolja v druge sektorske politike, zlasti z razvojem presoje vpliva na okolje.

                  —

                  Nadalje povečati naložbe v okoljsko infrastrukturo s posebnim poudarkom na zbiranju in obdelavi odpadnih voda, oskrbi s pitno vodo, ukrepom proti onesnaževanju zraka in ukrepom glede ravnanja z odpadki.

            Poglavje 28: Varstvo potrošnikov in zdravja

                  —

                  Dokončati prilagoditev pravnemu redu EU na področju varstva potrošnikov in okrepiti upravno zmogljivost, potrebno za učinkovit nadzor trga.

                  —

                  Nadaljevati prilagoditev pravnemu redu EU na področju politike javnega zdravja, še posebej na področju tobaka, krvi, tkiva in celic ter nalezljivih bolezni. Okrepiti institucionalne, upravne in finančne zmogljivosti na področju javnega zdravja.

                  —

                  Na področju duševnega zdravja razviti storitve, ki temeljijo na skupnosti, kot alternativo institucionalizaciji ter zagotoviti dodelitev zadostnih finančnih sredstev za področje duševnega zdravja.

            Poglavje 31: Zunanja, varnostna in obrambna politika

                  —

                  Uskladiti sporazum, sklenjen z ZDA, o pogojih za izročanje oseb Mednarodnemu kazenskemu sodišču z vodilnimi načeli EU, ki jih je septembra 2002 sprejel Evropski svet.

            Poglavje 32: Finančni nadzor

                  —

                  Nadalje razvijati in izvajati model EU notranjega nadzora javnih financ (PIFC) (decentralizirana upravna odgovornost in funkcionalna neodvisnost notranje revizije) s pomočjo skladne zakonodaje in ustrezne upravne zmogljivosti pod vodstvom ministrstva za finančne zadeve.

                  —

                  Nadalje krepiti izvedbeno zmogljivost ter funkcionalno in finančno neodvisnost državnega revizijskega urada.

                  —

                  Izvajati postopke in upravno zmogljivost za učinkovito zaščito finančnih interesov ES.

            4.   PROGRAMIRANJE
      Pomoč Skupnosti v okviru stabilizacijsko-pridružitvenega procesa državam zahodnega Balkana bo zagotovljena v okviru obstoječih finančnih instrumentov, zlasti Uredbe (ES) št. 1085/2006 (IPA) ter za programe, sprejete pred letom 2007, Uredbe Sveta (ES) št. 2666/2000 (Uredba CARDS) (1). Sporazumi o financiranju so pravna podlaga za izvajanje dejanskih programov. Zato ta sklep nima finančnih posledic. Nekdanja jugoslovanska republika Makedonija ima lahko dostop tudi do sredstev iz večdržavnih in horizontalnih programov.
      5.   POGOJENOST POMOČI
      Pogoj za pomoč državam zahodnega Balkana je napredek pri izpolnjevanju kopenhagenskih meril ter napredek pri izpolnjevanju zahtev Stabilizacijsko-pridružitvenega sporazuma in posebnih prednostnih nalog tega partnerstva za pristop. Nespoštovanje navedenih pogojev bi lahko pripeljalo do odločitve Sveta, da sprejme ustrezne ukrepe na podlagi člena 21 Uredbe (ES) št. 1085/2006 ali v primeru programov pred letom 2007 na podlagi člena 5 Uredbe (ES) št. 2666/2000. Pogoj za pomoč je tudi izpolnjevanje zahtev, ki jih je opredelil Svet v svojih sklepih z dne 29. aprila 1997, zlasti v zvezi z zavezo prejemnikov, da bodo izvajali demokratične, gospodarske in institucionalne reforme. Posebno pogoji so zajeti tudi v posameznih letnih programih. Po odločitvah o financiranju bo z Nekdanjo jugoslovansko republiko Makedonijo podpisan sporazum o financiranju.
      6.   NADZOR
      Izvajanje Partnerstva za pristop se bo preverjalo z mehanizmi, vzpostavljenimi v okviru stabilizacijsko-pridružitvenega procesa, predvsem z letnimi poročili, ki jih predloži Komisija.

         (1)  UL L 306, 7.12.2000, str. 1. Uredba, kakor je bila nazadnje spremenjena z Uredbo (ES) št. 2112/2005 (UL L 344, 27.12.2005, str. 23).


title: Sklep Sveta 2013/43/SZVP z dne 22. januarja 2013 o nadaljevanju dejavnosti Unije v podporo pogajanjem o pogodbi o trgovini z orožjem v okviru evropske varnostne strategije

text:
               23.1.2013

               SL

               Uradni list Evropske unije

               L 20/53

      SKLEP SVETA 2013/43/SZVP
   z dne 22. januarja 2013
   o nadaljevanju dejavnosti Unije v podporo pogajanjem o pogodbi o trgovini z orožjem v okviru evropske varnostne strategije
   SVET EVROPSKE UNIJE JE –
   ob upoštevanju Pogodbe o Evropski uniji ter zlasti člena 26(2) in člena 31(1) Pogodbe,
   ob upoštevanju naslednjega:

               (1)

               Evropski svet je 12. decembra 2003 sprejel evropsko varnostno strategijo, ki je pozvala k vzpostavitvi mednarodnega reda na podlagi učinkovitega multilateralizma. Evropska varnostna strategija obravnava Ustanovno listino Združenih narodov (ZN) kot temeljni okvir mednarodnih odnosov. Ena od prednostnih nalog Unije je okrepiti ZN, in jih usposobiti, da bodo lahko izpolnjevali svoje naloge in učinkovito delovali.

               (2)

               Generalna skupščina ZN je 6. decembra 2006 sprejela Resolucijo 61/89 z naslovom „V smeri oblikovanja pogodbe o trgovini z orožjem: določitev skupnih mednarodnih standardov za uvoz, izvoz in prevoz konvencionalnega orožja“, s katero je skušala pridobiti mnenja držav članic ZN o morebitni pogodbi, in ustanovila skupino vladnih strokovnjakov, da bi nadalje razpravljala o njej; s tem se je začel proces ZN v zvezi s pogodbo o trgovini z orožjem.

               (3)

               Generalna skupščina ZN je 2. decembra 2009 sprejela Resolucijo 64/48 z naslovom „Pogodba o trgovini z orožjem“, v kateri je sklenila, da bo leta 2012 sklicala konferenco ZN o pogodbi o trgovini z orožjem za oblikovanje pravno zavezujočega instrumenta o najvišjih možnih skupnih mednarodnih standardih za prenos konvencionalnega orožja.

               (4)

               V sklepih z dne 11. decembra 2006, 10. decembra 2007, 12. julija 2010 in 25. junija 2012 je Svet pozdravil različne faze procesa v zvezi s pogodbo o trgovini z orožjem in izrazil odločno zavezanost prizadevanjem za uspešna pogajanja o novem pravno zavezujočem mednarodnem instrumentu, v katerem bodo določeni najvišji možni skupni standardi za ureditev zakonite trgovine s konvencionalnim orožjem, ki bodo veljali za vse države članice ZN in bi torej lahko bili univerzalni.

               (5)

               Da bi spodbujali vključevanje in ustreznost procesa v zvezi s pogodbo o trgovini z orožjem, je Svet 19. januarja 2009 sprejel Sklep 2009/42/SZVP o podpori dejavnostim EU za spodbujanje procesa, ki vodi do oblikovanja pogodbe o trgovini z orožjem, med tretjimi državami v okviru evropske varnostne strategije (1), 14. junija 2010 pa Sklep 2010/336/SZVP o delovanju EU v podporo sporazumu o trgovini z orožjem v okviru Evropske varnostne strategije (2), ki se nanašata na vrsto regionalnih seminarjev po vsem svetu. Cilj navedenih daljnosežnih dogodkov je bil podpreti pripravljalni proces na konferenco ZN o pogodbi o trgovini z orožjem leta 2012, razširiti razprave in pripraviti konkretna priporočila ter podpreti države članice ZN pri razvoju in izboljšanju strokovnega znanja za izvajanje učinkovitega nadzora prenosa, ko bo pogodba začela veljati.

               (6)

               Konferenca ZN o pogodbi o trgovini z orožjem je bila na sedežu Združenih narodov v New Yorku od 2. do 27. julija 2012, namenjena pa je bila pripravi pravno zavezujočega instrumenta o najvišjih možnih skupnih mednarodnih standardih za prenos konvencionalnega orožja. Udeležencem konference se ni uspelo dogovoriti o končnem dokumentu v predvidenem časovnem okviru. Kljub temu pa je bil med pogajanji dosežen pomemben napredek, ki se odraža v osnutku pogodbe, ki ga je predložil predsednik konference 26. julija 2012.

               (7)

               Prvi odbor generalne skupščine ZN je 7. novembra 2012 sprejel osnutek resolucije z naslovom „Pogodba o trgovini z orožjem“ in sprejel odločitev o sklicu končne konference ZN o pogodbi o trgovini z orožjem od 18. do 28. marca 2013 v New Yorku, v skladu s poslovnikom, sprejetim na konferenci julija 2012, da bi dokončno oblikovali pogodbo o trgovini z orožjem na podlagi osnutka besedila pogodbe, ki ga je predložil predsednik prejšnje konference ZN 26. julija 2012.

               (8)

               Glede na izid konference ZN julija 2012, dejavnosti, določene v Sklepu 2009/42/SZVP in Sklepu 2010/336/SZVP, in dejstvo, da je treba prispevati k uspešnemu zaključku pogajanj, bi morala Unija še naprej podpirati proces v zvezi s pogodbo o trgovini z orožjem, da bi zagotovili takojšnje sprejetje učinkovite in za izvajanje primerne pravno zavezujoče pogodbe. Nadaljnja podpora Unije temu procesu bi morala prispevati k uspešnemu zaključku pogajanj na konferenci ZN od 18. do 28. marca 2013 in spodbujati prizadevanja za izvajanje v tretjih državah, ki bodo morale upoštevati prihodnjo pogodbo o trgovini z orožjem –

         SPREJEL NASLEDNJI SKLEP:
   Člen 1
   1.   Da bi podprla pogajanja o pogodbi o trgovini z orožjem Unija izvaja dejavnosti z naslednjimi cilji:

               —

               podpirati uspešni zaključek pogajanj ZN o pogodbi o trgovini z orožjem,

               —

               podpirati države članice ZN pri razvoju in izpopolnjevanju nacionalnega in regionalnega strokovnega znanja za izvajanje učinkovitega nadzora prenosa orožja, da bi zagotovili, da bo prihodnja pogodba o trgovini z orožjem po začetku veljavnosti kar se da učinkovita.

         2.   Unija za uresničitev ciljev iz odstavka 1 izvaja naslednjo projektno dejavnost:

               —

               organizacija dveh seminarjev za vladne strokovnjake, s katerima naj bi pospešili zaključek pogajanj in poenostavili prihodnje izvajanje pogodbe o trgovini z orožjem.

         Navedena projektna dejavnost iz tega odstavka je podrobno opisana v Prilogi.
   Člen 2
   1.   Za izvajanje tega sklepa je odgovoren visoki predstavnik Unije za zunanje zadeve in varnostno politiko (v nadaljnjem besedilu: visoki predstavnik).
   2.   Za tehnično izvedbo projektov iz člena 1(2) je pristojen konzorcij EU za neširjenje orožja (v nadaljnjem besedilu: konzorcij).
   3.   Konzorcij opravlja to nalogo v okviru odgovornosti visokega predstavnika. V ta namen se visoki predstavnik dogovori s konzorcijem o potrebnih podrobnostih.
   Člen 3
   1.   Referenčni finančni znesek za izvajanje projekta iz člena 1(2) je 160 800 EUR.
   2.   Odhodki, ki se financirajo iz zneska iz odstavka 1, se upravljajo v skladu s postopki in pravili, ki veljajo za proračun Unije.
   3.   Komisija nadzira pravilno upravljanje odhodkov iz odstavka 1. V ta namen s konzorcijem sklene sporazum o financiranju. V sporazumu se navede, da je konzorcij pristojen za zagotavljanje prepoznavnosti prispevka Unije, primerno njegovemu obsegu.
   4.   Komisija si prizadeva skleniti sporazum o financiranju iz odstavka 3 čim prej po začetku veljavnosti tega sklepa. Komisija obvesti Svet o kakršnih koli težavah v tem procesu ter o datumu sklenitve sporazuma o financiranju.
   Člen 4
   1.   Na podlagi rednih poročil po organizaciji vsakega seminarja visoki predstavnik poroča Svetu o izvajanju tega sklepa. Ta poročila bo pripravil konzorcij EU in bodo osnova za ocenjevanje, ki ga bo opravil Svet.
   2.   Komisija zagotovi podatke o finančnih vidikih izvajanja projektne dejavnosti iz člena 1(2).
   Člen 5
   Ta sklep začne veljati na dan sprejetja.
   Veljati preneha 24 mesecev po datumu sklenitve sporazuma o financiranju iz člena 3(3) ali šest mesecev po njegovem sprejetju, če v tem obdobju ni sklenjen sporazum o financiranju.

      V Bruslju, 22. januarja 2013

            Za Svet

            Predsednik

         M. NOONAN

      (1)  UL L 17, 22.1.2009, str. 39.

      (2)  UL L 152, 18.6.2010, str. 14.

      PRILOGA

         PROJEKTNA DEJAVNOST IZ ČLENA 1(2)

      1.   Cilj

      Splošni cilj tega sklepa je podpora uspešnemu zaključku pogajanj ZN o pogodbi o trgovini z orožjem in pomoč državam članicam ZN pri pripravi vsestranskega izvajanja pogodbe, ko bo ta začela veljati.
      2.   Opis projektne dejavnosti

      2.1   Cilji

      Projektna dejavnost bo dopolnjevala prizadevanja Unije za podporo dokončanju pogajanj o pogodbi o trgovini z orožjem, katere namen je „doseči najvišje možne skupne mednarodne standarde, ki bodo urejali zakonito trgovino s konvencionalnim orožjem“, kar bo „zagotovilo več odgovornosti in preglednosti, to pa bo pripomoglo h krepitvi miru in varnosti, stabilnosti na posameznih območjih ter trajnemu družbenemu in gospodarskemu razvoju“. Ta projektna dejavnost bo zlasti:

                  —

                  prispevala k oblikovanju učinkovite in trdne pogodbe o trgovini z orožjem, ki bo temeljila na besedilu osnutka pogodbe z dne 26. julija 2012,

                  —

                  nadaljevala prizadevanja Unije za spodbujanje tretjih držav, da podpirajo pripravo in izvajanje pravno zavezujoče pogodbe o trgovini z orožjem, s katero bodo vzpostavljeni skupni mednarodni standardi za svetovno trgovino s konvencionalnim orožjem,

                  —

                  spodbujala prizadevanja Unije za okrepitev nadzora prenosa orožja v tretjih državah in

                  —

                  podprla prizadevanja tretjih držav na nacionalni ravni pri pripravi zagotovitve vsestranskega izvajanja pogodbe, ko bo ta začela veljati.

            2.2   Rezultati

      Rezultati izvajanja te projektne dejavnosti bodo:

                  —

                  forum za skupino ključnih vladnih interesnih skupin, ki bo države članice ZN pripravil na konferenco ZN o pogodbi o trgovini z orožjem, ki bo potekala marca 2013, ter jim bo pomagal, da se pripravijo na hiter začetek veljavnosti in vsestransko izvajanje pogodbe o trgovini z orožjem. Ta forum bo tudi preučil, kako bi lahko usklajevali in okrepili obstoječe dejavnosti na področju mednarodne pomoči za krepitev nadzora nad izvozom orožja,

                  —

                  javno dostopno poročilo na 20 straneh. V tem poročilu bodo navedene možnosti za nadgradnjo obstoječih dejavnosti Unije in mednarodne skupnosti za ozaveščanje in pomoč, s čimer bi podprli prizadevanja tretjih držav za vzpostavitev sistemov nadzora prenosa orožja, ki izpolnjujejo obveznosti iz pogodbe o trgovini z orožjem.

            2.3   Opis dejavnosti

      Za uresničitev ciljev iz točke 2.1 bo ta projekt vključeval tri dejavnosti: izvedbo dveh seminarjev in pripravo poročila.
      2.3.1   Seminarja za vladne predstavnike

      V okviru projekta bosta organizirana dvodnevna seminarja za 30 do 40 vladnih strokovnjakov. Kraj in datum obeh delavnic se določi po posvetovanju z visokim predstavnikom in ustrezno delovno skupino Sveta.
      (a)   Struktura seminarjev
      Na seminarjih bo potekala razprava o vrsti vprašanj, vključno z:

                  —

                  možnostmi uspešne izvedbe pogajanj o pogodbi o trgovini z orožjem na konferenci ZN marca 2013, in sicer na podlagi osnutka pogodbe z dne 26. julija 2012,

                  —

                  možnostjo zagotovitve čim prejšnjega začetka veljavnosti pogodbe o trgovini z orožjem,

                  —

                  najboljšimi praksami nacionalne, regionalne in mednarodne pomoči za pomoč pri zagotovitvi začetka veljavnosti pogodbe in njenega vsestranskega izvajanja,

                  —

                  pravnimi, tehničnimi, materialnimi in finančnimi elementi za zagotovitev razvoja nacionalnih sistemov, potrebnih za izpolnitev obveznosti v okviru pogodbe o trgovini z orožjem.

            Pred vsakim seminarjem bo pripravljen kratek dokument za razmislek o ključnih vprašanjih za razpravo. Kmalu po zaključku seminarjev bosta sestavljena tudi povzetka razprav, ki bosta predložena visokemu predstavniku in ustreznim delovnim skupinam Sveta.
      Podrobni in dokončni dnevni red seminarjev bo določen po posvetovanju z visokim predstavnikom in ustrezno delovno skupino Sveta.
      (b)   Udeleženci seminarjev
      Na delavnicah bo do 40 vladnih predstavnikov izbranih držav članic ZN, ki sodelujejo pri pogajanjih o pogodbi o trgovini z orožjem. Podrobni in končni seznam udeležencev obeh seminarjev bo določen po posvetovanju z visokim predstavnikom in ustrezno delovno skupino Sveta.
      2.3.2   Poročilo o pomoči Unije in mednarodni pomoči tretjim državam pri izvajanju pogodbe o trgovini z orožjem

      Po izvedbi obeh seminarjev bo objavljeno poročilo na 20 straneh z opisom možnosti za nadgradnjo in razširitev obstoječih dejavnosti Unije in mednarodne skupnosti za ozaveščanje in pomoč, ki bo državam članicam ZN v pomoč pri izpolnjevanju obveznosti v okviru pogodbe o trgovini z orožjem. Glavni namen tega poročila bo priporočiti ukrepe za podporo čim prejšnjemu začetku veljavnosti pogodbe o trgovini z orožjem.
      Poročilo bo v pomoč pri prihodnjih razpravah o ozaveščanju in pomoči pri izvajanju pogodbe o trgovini z orožjem. To poročilo naj bi bil javni rezultat, dosežen na podlagi tega sklepa, in bo zagotovil stalno prepoznavnost prispevka Unije k zagotovitvi učinkovite in trdne pogodbe o trgovini z orožjem.
      3.   Trajanje

      Projektna dejavnost se bo izvajala 12 mesecev po sklenitvi sporazuma o financiranju iz člena 3(3).
      4.   Upravičenci

      Upravičenci te projektne dejavnosti bodo države članice ZN, zlasti državni organi, pristojni za oblikovanje nacionalnih politik v zvezi s pogodbo o trgovini z orožjem in njenim izvajanjem v prihodnje. Izbor konkretnih državnih upravičencev bo določen po posvetovanju z visokim predstavnikom in ustrezno delovno skupino Sveta.
      5.   Izvajalec

      Tehnična izvedba tega sklepa bo zaupana konzorciju. Konzorcij bo to nalogo opravljal v okviru odgovornosti visokega predstavnika. Konzorcij bo zagotovil razpoznavnost prispevka Unije primerno njegovemu obsegu.


title: 2010/495/EU, Euratom: Sklep Evropskega parlamenta z dne 5. maja 2010 o razrešnici glede izvrševanja proračuna Izvajalske agencije za izobraževanje, avdiovizualno in kulturo za proračunsko leto 2008

text:
               25.9.2010

               SL

               Uradni list Evropske unije

               L 252/31

         SKLEP EVROPSKEGA PARLAMENTA
   z dne 5. maja 2010
   o razrešnici glede izvrševanja proračuna Izvajalske agencije za izobraževanje, avdiovizualno in kulturo za proračunsko leto 2008
   (2010/495/EU, Euratom)
   EVROPSKI PARLAMENT,
   ob upoštevanju splošnega proračuna Evropske unije za proračunsko leto 2008 (1),
   ob upoštevanju končnih letnih računovodskih izkazov Evropskih skupnosti za proračunsko leto 2008 – zvezek I (SEK(2009) 1089 – C7-0172/2009) (2),
   ob upoštevanju končnih letnih računovodskih izkazov Izvajalske agencije za izobraževanje, avdiovizualno in kulturo za proračunsko leto 2008,
   ob upoštevanju letnega poročila Komisije Evropskemu parlamentu o nadaljnjem ukrepanju na podlagi sklepov o razrešnici za leto 2007 (COM(2009) 526) in dokumenta služb Komisije, priloženega temu poročilu (SEK(2009) 1427),
   ob upoštevanju sporočila Komisije z naslovom „Zbirno poročilo o dosežkih Komisije pri upravljanju v letu 2008“ (COM(2009) 256),
   ob upoštevanju letnega poročila Komisije organu, pristojnemu za podelitev razrešnice, o notranjih revizijah, opravljenih leta 2008 (COM(2009) 419), in delovnega dokumenta služb Komisije, ki je priložen temu poročilu (SEK(2009) 1102),
   ob upoštevanju poročila Računskega sodišča o letnih računovodskih izkazih Izvajalske agencije za izobraževanje, avdiovizualno in kulturo za proračunsko leto 2008 z odgovori agencije (3),
   ob upoštevanju izjave o zanesljivosti računovodskih izkazov ter zakonitosti in pravilnosti z njimi povezanih transakcij, ki jo predloži Računsko sodišče v skladu s členom 248 Pogodbe ES (4),
   ob upoštevanju sporočila Komisije z dne 16. decembra 2008 o enotnem razumevanju koncepta dopustnega tveganja napake (COM(2008) 866) in delovnega dokumenta služb Komisije, ki je priložen temu poročilu (SEK(2008) 3054),
   ob upoštevanju priporočila Sveta z dne 16. februarja 2010 o podelitvi razrešnice izvajalskim agencijam glede izvrševanja proračuna za proračunsko leto 2008 (5828/2010 – C7-0055/2010),
   ob upoštevanju členov 274, 275 in 276 Pogodbe ES, členov 317, 318 in 319 Pogodbe o delovanju Evropske unije ter členov 179a in 180b Pogodbe Euratom,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), zlasti členov 55, 145, 146 in 147,
   ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (6), zlasti člena 14(3),
   ob upoštevanju Uredbe Komisije (ES) št. 1653/2004 z dne 21. septembra 2004 o standardni finančni uredbi za izvajalske agencije v skladu z Uredbo Sveta (ES) št. 58/2003 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (7), zlasti prvega in drugega odstavka člena 66,
   ob upoštevanju Sklepa Komisije 2005/56/ES z dne 14. januarja 2005 o ustanovitvi Izvajalske agencije za izobraževanje, avdiovizualno in kulturo za upravljanje dejavnosti Skupnosti na področjih izobraževanja, avdiovizualnega in kulture z uporabo Uredbe Sveta (ES) št. 58/2003 (8),
   ob upoštevanju člena 76 in Priloge VI Poslovnika,
   ob upoštevanju poročila Odbora za proračunski nadzor in mnenj drugih zadevnih odborov (A7-0099/2010),

               A.

               ker v skladu s členom 317 Pogodbe o delovanju Evropske unije Komisija izvršuje proračun na lastno odgovornost, pri tem pa sodeluje z državami članicami in upošteva načelo dobrega finančnega poslovodenja,

               1.

               podeli razrešnico direktorju Izvajalske agencije za izobraževanje, avdiovizualno in kulturo glede izvrševanja proračuna izvajalske agencije za proračunsko leto 2008;

               2.

               navaja svoje pripombe v resoluciji, ki je sestavni del sklepov o razrešnici glede izvrševanja splošnega proračuna Evropske unije za proračunsko leto 2008, Oddelek III – Komisija in izvajalske agencije;

               3.

               naroči svojemu predsedniku, naj ta sklep, skupaj s sklepom o razrešnici glede izvrševanja splošnega proračuna Evropske unije za proračunsko leto 2008, Oddelek III – Komisija, in resolucijo, ki je del sklepov, posreduje direktorju Izvajalske agencije za izobraževanje, avdiovizualno in kulturo, Svetu, Komisiji, Sodišču Evropske unije in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Jerzy BUZEK

            Generalni sekretar

         Klaus WELLE

      (1)  UL L 71, 14.3.2008.

      (2)  UL C 273, 13.11.2009, str. 1.

      (3)  UL C 304, 15.12.2009, str. 65.

      (4)  UL C 273, 13.11.2009, str. 122.

      (5)  UL L 248, 16.9.2002, str. 1.

      (6)  UL L 11, 16.1.2003, str. 1.

      (7)  UL L 297, 22.9.2004, str. 6.

      (8)  UL L 24, 27.1.2005, str. 35.


title: 2012/643/EU: Sklep Sveta z dne 24. septembra 2012 o podpisu Sporazuma med Evropsko unijo in Kanado o carinskem sodelovanju pri zadevah, povezanih z varnostjo dobavne verige, v imenu Unije

text:
               18.10.2012

               SL

               Uradni list Evropske unije

               L 287/1

         SKLEP SVETA
   z dne 24. septembra 2012
   o podpisu Sporazuma med Evropsko unijo in Kanado o carinskem sodelovanju pri zadevah, povezanih z varnostjo dobavne verige, v imenu Unije
   (2012/643/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Unija in Kanada bi morali razširiti njuno carinsko sodelovanje na zadeve, ki zajemajo varnost dobavne verige in s tem povezano obvladovanje tveganj z namenom povečanja celovite varnosti dobavne verige ter ob sočasnem olajševanju zakonite trgovine.

               (2)

               V ta namen je Svet 26. novembra 2009 Komisijo pooblastil, da s Kanado začne pogajanja. Komisija je v imenu Unije s pogajanji dosegla Sporazum med Evropsko unijo in Kanado o carinskem sodelovanju pri zadevah, povezanih z varnostjo dobavne verige (v nadaljnjem besedilu: Sporazum).

               (3)

               Stališče, ki ga sprejme Unija v okviru Skupnega odbora za carinsko sodelovanje EU-Kanada pri odločanju o sprejetju aktov s pravnimi učinki, bi bilo treba sprejeti v skladu s postopkom iz člena 218(9) Pogodbe o delovanju Evropske unije. Po potrebi bi Svet v skladu s členom 16 Pogodbe o Evropski uniji moral oblikovati druga stališča, ki jih zavzame Unija v okviru Skupnega odbora za carinsko sodelovanje EU-Kanada.

               (4)

               Sporazum bi bilo treba podpisati v imenu Unije, s pridržkom njegove sklenitve –

         SPREJEL NASLEDNJI SKLEP:
   Člen 1
   Podpis Sporazuma med Evropsko unijo in Kanado o carinskem sodelovanju pri zadevah, povezanih z varnostjo dobavne verige se odobri v imenu Unije, s pridržkom sklenitve navedenega Sporazuma (1).
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.
   Člen 3
   Ta sklep začne veljati na dan sprejetja.

      V Bruslju, 24. septembra 2012

            Za Svet

            Predsednik

         S. ALETRARIS

      (1)  Besedilo Sporazuma se objavi skupaj s sklepom o sklenitvi Sporazuma.


title: Sklep Evropske centralne banke (EU) 2015/1613 z dne 10. septembra 2015 o spremembah Sklepa (EU) 2015/5 o izvajanju programa nakupa listinjenih vrednostnih papirjev (ECB/2015/31)

text:
               25.9.2015

               SL

               Uradni list Evropske unije

               L 249/28

         SKLEP EVROPSKE CENTRALNE BANKE (EU) 2015/1613
   z dne 10. septembra 2015
   o spremembah Sklepa (EU) 2015/5 o izvajanju programa nakupa listinjenih vrednostnih papirjev (ECB/2015/31)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije in zlasti prve alinee člena 127(2) Pogodbe,
   ob upoštevanju Statuta Evropskega sistema centralnih bank in Evropske centralne banke ter zlasti drugega pododstavka člena 12.1 v povezavi s prvo alineo člena 3.1 in členom 18.1 Statuta,
   ob upoštevanju naslednjega:

               (1)

               Svet ECB je 4. septembra 2014 odločil, da je treba začeti izvajati novi program nakupa listinjenih vrednostnih papirjev. Svet ECB je 2. oktobra 2014 objavil podrobnosti programa nakupa listinjenih vrednostnih papirjev in odločil, da bo merila primernosti za zajamčene vmesne tranše listinjenih vrednostnih papirjev sporočil kasneje.

               (2)

               Svet ECB je 18. marca 2015 odločil, da se vmesne tranše listinjenih vrednostnih papirjev upoštevajo za nakupe po programu nakupa listinjenih vrednostnih papirjev, če so zavarovane s primernim jamstvom, ki izpolnjuje merila okvira Eurosistema za zavarovanje terjatev. Sklep ECB/2014/45 (1) se nanaša na izvajanje programa nakupa listinjenih vrednostnih papirjev, treba pa ga je posodobiti, da se odrazijo omenjene spremembe.

               (3)

               Zato bi bilo treba Sklep (ECB/2014/45) ustrezno spremeniti –

         SPREJEL NASLEDNJI SKLEP:
   Člen 1
   Spremembe
   Sklep ECB/2014/45 se spremeni:

               1.

               v členu 2 se točka 2 nadomesti z naslednjo:

                           „2.

                           Z izjemo tega, kakor je določeno v točki 1 zgoraj in točki 9 spodaj, listinjeni vrednostni papirji izpolnjujejo merila primernosti, ki se uporabljajo za listinjene vrednostne papirje, predložene kot zavarovanje za operacije denarne politike Eurosistema, kakor so določena v Smernici ECB/2014/60 (2).

                  (2)  Smernica Evropske centralne banke (EU) 2015/510 z dne 19. decembra 2014 o izvajanju okvira denarne politike Eurosistema (ECB/2014/60) (UL L 91, 2.4.2015, str. 3).“;"

               2.

               v členu 2 se doda naslednja točka 9:

                           „9.

                           Zahteve, določene v členu 77 Smernice ECB/2014/60, se ne uporabljajo za vmesne tranše listinjenih vrednostnih papirjev, ki so primerne le za nakup v okviru programa nakupa listinjenih vrednostnih papirjev, če:

                                       (a)

                                       so zavarovane z jamstvom, ki:

                                                   (i)

                                                   izpolnjuje zahteve za jamstva za tržno finančno premoženje, določene v členih 114, 115, 117 in 118 v delu 4 naslova IV Smernice ECB/2014/60, in

                                                   (ii)

                                                   ga izda garant z bonitetno oceno v skladu s členom 83(c) Smernice ECB/2014/60, ki jo izda vsaj ena sprejeta zunanja bonitetna institucija, in sicer v obliki javne bonitetne ocene, ki ustreza najmanj stopnji kreditne kvalitete 3 na usklajeni lestvici bonitetnih ocen Eurosistema; ter

                                       (b)

                                       izpolnjuje vsa druga merila primernosti za nakup v okviru programa nakupa listinjenih vrednostnih papirjev.

                                 Za namene tega sklepa pomeni ‚vmesna tranša‘ tranšo v izdaji listinjenih vrednostnih papirjev, ki se v skladu z vrstnim redom poplačil, ki se uporablja po izvršbi, in, če je primerno, v skladu z vrstim redom poplačil, ki se uporablja po predčasni izpolnitvi, kakor je določen v prospektu:

                                       (a)

                                       uvrstijo za nepodrejeno tranšo ali podtranšami iste izdaje listinjenih vrednostnih papirjev, kot je določeno v členu 77 Smernice ECB/2014/60, in

                                       (b)

                                       uvrstijo pred najbolj podrejeno tranšo ali podtranšami, ki prve utrpijo izgubo pri listinjenih izpostavljenostih ter s tem zagotavljajo zaščito tranšam ali podtranšam, ki nosijo drugo izgubo, in, kjer to pride v upoštev, višje uvrščenim tranšam ali podtranšam.“

         Člen 2
   Začetek veljavnosti
   Ta sklep začne veljati dvajseti dan po objavi v Uradnem listu Evropske unije.

      V Frankfurtu na Majni, 10. septembra 2015

            Predsednik ECB

         Mario DRAGHI

      (1)  Sklep Evropske centralne banke (EU) 2015/5 z dne 19. novembra 2014 o izvajanju programa nakupa listinjenih vrednostnih papirjev (ECB/2014/45) (UL L 1, 6.1.2015, str. 4).


title: 2008/591/ES: Sklep Komisije z dne 30. junija 2008 o posvetovalnem forumu o okoljsko primerni zasnovi (Besedilo velja za EGP)

text:
               18.7.2008

               SL

               Uradni list Evropske unije

               L 190/22

      SKLEP KOMISIJE

   z dne 30. junija 2008
   o posvetovalnem forumu o okoljsko primerni zasnovi
   (Besedilo velja za EGP)
   (2008/591/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive 2005/32/ES Evropskega parlamenta in Sveta z dne 6. julija 2005 o vzpostavitvi okvira za določanje zahtev za okoljsko primerno zasnovo izdelkov, ki rabijo energijo, in o spremembi Direktive Sveta 92/42/EGS ter direktiv 96/57/ES in 2000/55/ES Evropskega parlamenta in Sveta (1), in zlasti člena 18 Direktive.
   ob upoštevanju naslednjega:

               (1)

               V skladu s členom 18 Direktive 2005/32/ES mora Komisija zagotoviti, da se pri izvajanju njenih dejavnosti v zvezi z vsakim izvedbenim ukrepom upošteva uravnoteženo sodelovanje predstavnikov držav članic in zainteresiranih strani.

               (2)

               Direktiva 2005/32/ES predvideva, da se navedene strani sestanejo v posvetovalnem forumu. Zato je treba opredeliti naloge in strukturo navedenega posvetovalnega foruma.

               (3)

               Posvetovalni forum mora Komisiji pomagati izdelati delovni načrt, prispevati k določitvi in pregledu izvedbenih ukrepov, proučitvi učinkovitosti vzpostavljenih mehanizmov tržnega nadzora, in ocenjevanju prostovoljnih sporazumov ter drugih ukrepov za samoreguliranje.

               (4)

               Posvetovalni forum morajo sestavljati predstavniki držav članic in zainteresirane stranke, ki jih določeni izdelek ali skupina izdelkov zadevajo, kot so industrija, vključno z MSP in obrtjo, sindikati, trgovci na debelo in drobno, uvozniki, okoljevarstvene skupine in organizacije potrošnikov.

               (5)

               Za člane posvetovalnega foruma je treba določiti pravila o razkritju podatkov brez poseganja v Pravilnik Komisije o varnosti iz Priloge k Sklepu Komisije 2001/844/ES, ESPJ, Euratom (2).

               (6)

               Osebne podatke v zvezi s člani posvetovalnega foruma je treba obdelovati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (3) –

         SKLENILA:
   Člen 1
   Naloge
   Nalogi članov posvetovalnega foruma o okoljsko primerni zasnovi (v nadaljnjem besedilu: forum) sta oblikovanje mnenj v zvezi s pripravo in spremembo delovnega načrta iz člena 16(1) Direktive 2005/32/ES in svetovanje Komisiji pri vprašanjih, povezanih z izvajanjem Direktive 2005/32/ES, kakor je določeno s členi 16(2), 18 in 23 Direktive.
   Člen 2
   Posvetovanje
   Komisija se lahko posvetuje s forumom o vseh zadevah v zvezi z izvajanjem Direktive 2005/32/ES.
   Člen 3
   Članstvo
   1.   Člane foruma imenuje Komisija med zainteresiranimi strankami, ki jih zadeva določen izdelek ali skupina izdelkov in ki so se odzvale na razpis za prošnje.
   2.   Forum sestavlja največ 60 članov v naslednji sestavi:

               (a)

               en predstavnik iz vsake države članice;

               (b)

               en predstavnik iz vsake države članice Evropskega gospodarskega prostora;

               (c)

               do 30 predstavnikov zainteresiranih strank iz člena 18 Direktive 2005/32/ES.

         3.   Vsak član določi svojega zastopnika, ki ga predstavlja na sejah foruma, na podlagi njegovih usposobljenosti in izkušenj na obravnavanem področju.
   4.   Člani foruma so imenovani za mandat treh let z možnostjo podaljšanja in opravljajo svoje dolžnosti do zamenjave v skladu z odstavkom 3 ali do izteka mandata.
   5.   Člane je mogoče do izteka mandata zamenjati v katerem koli od naslednjih primerov:

               (a)

               kadar član da odpoved;

               (b)

               kadar član ne more več učinkovito prispevati k razpravam foruma;

               (c)

               kadar član ne ravna v skladu s členom 287 Pogodbe.

         6.   Seznam članov in vse nadaljnje spremembe tega seznama se objavijo na spletnih straneh Generalnega direktorata za podjetništvo in industrijo, Generalnega direktorata za promet in energetiko ter v registru skupin strokovnjakov Komisije.
   Člen 4
   Delovanje
   1.   Forumu predseduje predstavnik Komisije.
   2.   V dogovoru s predsednikom se lahko ustanovijo podskupine za proučitev posebnih vprašanj v okviru nalog, ki jih določi forum. Take podskupine se razpustijo takoj po opravljeni nalogi.
   3.   Predsednik lahko povabi strokovnjake ali opazovalce s posebnim strokovnim znanjem o temi dnevnega reda, da sodelujejo v razpravah foruma ali podskupine, če je to koristno ali potrebno.
   4.   Člani ne smejo razkriti podatkov, do katerih imajo dostop med sodelovanjem v razpravah foruma ali podskupine, če se po mnenju Komisije navedeni podatki nanašajo na zaupne zadeve.
   5.   Forum in njegove podskupine se običajno sestajajo v prostorih Komisije v skladu s postopki in časovnim razporedom, ki jih določi Komisija. Komisija zagotovi administrativne storitve. Sej foruma in njegovih podskupin se lahko udeležujejo tudi drugi zainteresirani uradniki Komisije.
   6.   Poslovnik foruma je določen v Prilogi.
   7.   Komisija lahko objavi, tudi na internetu, vsak povzetek, sklep, delni sklep ali delovni dokument foruma v izvirnem jeziku zadevnega dokumenta.
   Člen 5
   Povračilo stroškov
   Komisija povrne potne stroške in, kadar je primerno, dnevnice po enemu predstavniku iz vsake države članice ter povabljenim tehničnim strokovnjakom iz člena 4(3) v zvezi z dejavnostmi foruma v skladu s pravili Komisije o nadomestilu za zunanje strokovnjake.
   Člani foruma, strokovnjaki in opazovalci za svoje storitve niso plačani.
   Stroški sej se povrnejo v mejah letnih proračunskih sredstev, ki jih forumu dodeli pristojni oddelek Komisije.

      V Bruslju, 30. junija 2008

            Za Komisijo

         Günter VERHEUGEN

            Podpredsednik

      (1)  UL L 191, 22.7.2005, str. 29. Direktiva, kakor je bila spremenjena z Direktivo 2008/28/ES (UL L 81, 20.3.2008, str. 48).

      (2)  UL L 317, 3.12.2001, str. 1. Sklep, kakor je bil nazadnje spremenjen s Sklepom 2006/548/ES, Euratom (UL L 215, 5.8.2006, str. 38).

      (3)  UL L 8, 12.1.2001, str. 1.

      PRILOGA

         Poslovnik Posvetovalnega foruma o okoljsko primerni zasnovi
         KOMISIJA EVROPSKIH SKUPNOSTI JE –
         ob upoštevanju Direktive 2005/32/ES in zlasti člena 18 Direktive
         ob upoštevanju standardnega poslovnika, ki ga je objavila Komisija –
         SPREJELA NASLEDNJI POSLOVNIK:
         Člen 1
         Sklic seje
         1.   Seje foruma sklicuje predsednik.
         2.   Za reševanje vprašanj, ki so v skupni pristojnosti foruma in drugih skupin, se lahko skličejo skupne seje.
         Člen 2
         Dnevni red
         1.   Predsednik pripravi dnevni red in ga predloži forumu.
         2.   V dnevnem redu se ločijo:

                     (a)

                     posvetovanje zainteresiranih strank v forumu o:

                                 —

                                 pripravi in spremembi delovnega načrta v skladu s členom 16(1) Direktive 2005/32/ES,

                                 —

                                 opredelitvi in pregledu izvedbenih ukrepov v skladu s členoma 16(2) in 18 Direktive 2005/32/ES,

                                 —

                                 preverjanju učinkovitosti vzpostavljenih mehanizmov tržnega nadzora v skladu s členom 18 Direktive 2005/32/ES,

                                 —

                                 oceni prostovoljnih sporazumov in drugih ukrepov za samoreguliranje v skladu s členom 18 Direktive 2005/32/ES,

                                 —

                                 pregledu učinkovitosti Direktive in njenih izvedbenih ukrepov, pragu za izvedbene ukrepe, mehanizmih tržnega nadzora in vseh ustreznih spodbujenih samoregulativnih mehanizmih v skladu s členom 23 Direktive 2005/32/ES;

                     (b)

                     druge zadeve, predložene forumu v vednost, ali samo izmenjava mnenj na pobudo predsednika ali na pisno zahtevo člana foruma ob predsednikovi odobritvi.

               3.   Forum sprejme dnevni red na začetku seje.
         Člen 3
         Pošiljanje dokumentov članom foruma
         1.   Predsednik v skladu s členom 12(2) najpozneje en mesec pred datumom seje članom foruma pošlje vabilo na sejo, dnevni red in delovne dokumente, ki jih upoštevajo zainteresirane stranke v forumu, ter katere koli druge delovne dokumente.
         2.   Člani foruma lahko predsedniku predložijo dopolnilne delovne dokumente in pisne izjave najpozneje en teden pred datumom seje. Take dokumente se da na razpolago članom foruma ob prejetju.
         3.   V nujnih primerih lahko predsednik na zahtevo člana foruma ali na lastno pobudo skrajša rok za pošiljanje dokumentov iz odstavkov 1 in 2 na pet koledarskih dni pred datumom seje.
         4.   Predsednik se lahko odloči, da dokumente, ki so jih pripravile in poslale zainteresirane stranke nečlanice, da na razpolago forumu kot delovne dokumente.
         Člen 4
         Mnenja v forumu
         1.   Predsednik evidentira mnenja predstavnikov držav članic in drugih zainteresiranih strank v forumu.
         2.   Mnenja predstavnikov držav članic in zainteresiranih strank se lahko v skladu s členom 3 predložijo tudi pisno.
         3.   Dopolnilne pisne izjave po razpravah v forumu se lahko predložijo do tri tedne po datumu seje.
         4.   Če je potrebno, se lahko uporabi pisni postopek iz člena 8.
         Člen 5
         Zastopanje
         1.   Za zagotovitev uravnoteženega sodelovanja ustreznih interesnih skupin v zvezi z vsako obravnavano skupino izdelkov lahko predsednik povabi zainteresirane stranke nečlanice, da na nekaterih sejah razpravljajo o posebnih zadevah na dnevnem redu.
         2.   Vsak član foruma imenuje svojega zastopnika, ki ga predstavlja na sejah foruma, in o tem obvesti predsednika. S privolitvijo predsednika lahko imenovane zastopnike spremljajo strokovnjaki, in sicer na stroške članov. Člani o strokovnjakih, za katere želijo, da spremljajo njihove zastopnike, predhodno obvestijo predsednika, in sicer najpozneje dva tedna pred datumom seje. Če predsednik najpozneje en teden pred datumom seje ne nasprotuje udeležbi strokovnjaka, se šteje, da je privolitev odobrena.
         3.   Član lahko zastopa druge člane. Član zastopnik pred sejo predsedniku predloži pisne dokaze o strinjanju zastopanih članov.
         4.   Člani zagotovijo, da so interesne skupine, ki jih zastopajo, pravočasno obveščene o razpravah v forumu.
         5.   Člani zagotovijo ustrezno posvetovanje z interesnimi skupinami, ki jih zastopajo, in sprejmejo reprezentativna mnenja.
         Člen 6
         Podskupine
         Predsednik lahko za proučitev posebnih vprašanj ustanovi podskupine. Podskupinam predseduje predstavnik Komisije. Podskupine poročajo forumu. V ta namen lahko imenujejo poročevalca.
         Člen 7
         Vključitev tretjih strank
         Predsednik lahko na sejo povabi tretje stranke ter strokovnjake, da izrazijo mnenje o posebnih zadevah.
         Člen 8
         Pisni postopek
         1.   Po potrebi se lahko mnenja držav članic in interesnih skupin v forumu predložijo pisno. V ta namen predsednik pošlje članom foruma v skladu s členom 12(2) delovne dokumente, o katerih morajo države članice in interesne skupine foruma podati mnenja. Rok za predložitev mnenj ne sme biti krajši od 14 koledarskih dni in ne daljši od 1 meseca.
         2.   V nujnih primerih se uporablja rok iz člena 3(3).
         Člen 9
         Tajništvo
         Tajniške storitve za forum zagotovi Komisija.
         Člen 10
         Zapisniki sej
         1.   Zapisnik vsake seje se pripravi pod okriljem predsednika in vsebuje zlasti mnenja o delovnih dokumentih, ki jih pripravijo službe Komisije, izražena na sejah, iz člena 2 (2)(a), in če je treba, mnenja o zadevah iz člena 2(2)(b). Referenčni seznam ustreznih pisnih izjav, predloženih v skladu s členom 4, se navede v ločeni prilogi. Zapisnik se v enem mesecu pošlje članom foruma in nečlanom udeležencem seje.
         2.   Člani foruma v dveh tednih sporočijo predsedniku kakršne koli pripombe, ki jih imajo na zapisnik. Forum je obveščen o navedenih pripombah. Ob kakršnem koli nesoglasju forum razpravlja o predlagani spremembi. Če se nesoglasje ne odpravi, se spremembe priložijo zapisniku.
         Člen 11
         Seznam prisotnih
         Predsednik na vsaki seji pripravi seznam prisotnih, v katerem so navedena imena udeležencev, organizacij, ki jim pripadajo, in kadar je primerno, interesne skupine, ki jih ti zastopajo.
         Člen 12
         Dopisovanje
         1.   Dopisovanje v zvezi s forumom se naslovi na Komisijo v elektronski obliki v vednost predsednika.
         2.   Dopisovanje za člane foruma se naslovi na člane v elektronski obliki. Člani določijo kontaktne osebe, s katerimi poteka dopisovanje, in o tem pisno obvestijo predsednika.
         Člen 13
         Varstvo osebnih podatkov
         Obdelava vseh osebnih podatkov za namene tega poslovnika je v skladu z Uredbo (ES) št. 45/2001.


title: 2012/442/EU: Sklep Sveta z dne 24. julija 2012 o stališču Evropske unije v Skupnem odboru EGP v zvezi z spremembo Priloge II (Tehnični predpisi, standardi, preskušanje in certificiranje) k Sporazumu EGP

text:
               28.7.2012

               SL

               Uradni list Evropske unije

               L 202/1

         SKLEP SVETA
   z dne 24. julija 2012
   o stališču Evropske unije v Skupnem odboru EGP v zvezi z spremembo Priloge II (Tehnični predpisi, standardi, preskušanje in certificiranje) k Sporazumu EGP
   (2012/442/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 43(2) ter člena 168(4)(b) v povezavi s členom 218(9) Pogodbe,
   ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru (1) in zlasti člena 1(3) Uredbe,
   ob upoštevanju predloga Evropske komisije,
   ob upoštevanju naslednjega:

               (1)

               Sporazum o Evropskem gospodarskem prostoru (2) (v nadaljnjem besedilu: Sporazum EGP) je začel veljati 1. januarja 1994.

               (2)

               V skladu s členom 98 Sporazuma EGP se lahko Skupni odbor EGP odloči, med drugim, spremeniti Prilogo II k Sporazumu EGP.

               (3)

               Priloga II k Sporazumu EGP vsebuje določbe in ureditve glede tehničnih predpisov, standardov, preskušanja in certificiranja.

               (4)

               Izvedbena uredba Komisije (EU) št. 1274/2011 z dne 7. decembra 2011 o usklajenem večletnem programu nadzora Unije za leta 2012, 2013 in 2014 za zagotavljanje skladnosti z mejnimi vrednostmi ostankov pesticidov v živilih rastlinskega in živalskega izvora in na njih ter oceno izpostavljenosti potrošnikov ostankom teh pesticidov (3) je treba vključiti v Sporazum EGP.

               (5)

               Uredba Komisije (ES) št. 1213/2008 z dne 5. decembra 2008 o usklajenem večletnem programu Skupnosti za leta 2009, 2010 in 2011 v zvezi z zagotavljanjem skladnosti z mejnimi vrednostmi ostankov pesticidov v in na živilih rastlinskega in živalskega izvora ter oceno izpostavljenosti potrošnikov ostankom teh pesticidov (4) je bila vključena v Sporazum EGP z nekaterimi prilagoditvami za države EGP-Efte.

               (6)

               Ker je bila Uredba (ES) št. 1213/2008 razveljavljena in bi jo bilo zato treba razveljaviti tudi v okviru Sporazuma EGP, bi bilo treba te prilagoditve vključiti v Izvedbeno uredbo (EU) št. 1274/2011. Navezujejo se na število pesticidov, ki jih spremlja Islandija, ter število vzorcev vsakega proizvoda, ki jih odvzameta in analizirata Islandija in Norveška, pri čemer se zlasti upoštevajo omejene zmogljivosti islandskih laboratorijev.

               (7)

               Prilogo II k Sporazumu EGP bi bilo zato treba ustrezno spremeniti.

               (8)

               Stališče Unije v Skupnem odboru EGP bi moralo temeljiti na priloženem osnutku sklepa –

         SPREJEL NASLEDNJI SKLEP:
   Člen 1
   Stališče Evropske unije v Skupnem odboru EGP o spremembi Priloge II (tehnični predpisi, standardi, preskušanje in certificiranje) k Sporazumu EGP temelji na osnutku sklepa Skupnega odbora EGP, priloženega temu sklepu.
   Člen 2
   Ta sklep začne veljati na dan sprejetja.

      V Bruslju, 24. julija 2012

            Za Svet

            Predsednik

         A. D. MAVROYIANNIS

      (1)  UL L 305, 30.11.1994, str. 6.

      (2)  UL L 1, 3.1.1994, str. 3.

      (3)  UL L 325, 8.12.2011, str. 24.

      (4)  UL L 328, 6.12.2008, str. 9.

      OSNUTEK
      SKLEP SKUPNEGA ODBORA EGP
      št. …/…
      z dne …
      o spremembi Priloge II (Tehnični predpisi, standardi, preskušanje in certificiranje) k Sporazumu EGP
      SKUPNI ODBOR EGP JE –
      ob upoštevanju Sporazuma o Evropskem gospodarskem prostoru, kakor je bil spremenjen s Protokolom o prilagoditvi Sporazuma o Evropskem gospodarskem prostoru (v nadaljnjem besedilu: Sporazum EGP), zlasti člena 98 Sporazuma,
      ob upoštevanju naslednjega:

                  (1)

                  Priloga II k Sporazumu EGP je bila spremenjena s Sklepom Skupnega odbora EGP št. … z dne … (1).

                  (2)

                  Izvedbeno uredbo Komisije (EU) št. 1274/2011 z dne 7. decembra 2011 o usklajenem večletnem programu nadzora Unije za leta 2012, 2013 in 2014 za zagotavljanje skladnosti z mejnimi vrednostmi ostankov pesticidov v živilih rastlinskega in živalskega izvora in na njih ter oceno izpostavljenosti potrošnikov ostankom teh pesticidov (2) je treba vključiti v Sporazum EGP.

                  (3)

                  Uredba Komisije (ES) št. 1213/2008dne 5. decembra 2008 o usklajenem večletnem programu Skupnosti za leta 2009, 2010 in 2011 v zvezi z zagotavljanjem skladnosti z mejnimi vrednostmi ostankov pesticidov v in na živilih rastlinskega in živalskega izvora ter oceno izpostavljenosti potrošnikov ostankom teh pesticidov (3), ki je vključena v Sporazum EGP, je bila v Evropski uniji razveljavljena in bi jo bilo zato treba razveljaviti tudi v okviru Sporazuma EGP.

                  (4)

                  Ta sklep se navezuje na zakonodajo v zvezi z živili. Zakonodaja v zvezi z živili se ne uporablja za Lihtenštajn, dokler se Sporazum med Evropsko skupnostjo in Švicarsko konfederacijo o trgovini s kmetijskimi proizvodi uporablja tudi za Lihtenštajn, kakor je navedeno v uvodu k poglavju XII Priloge II k Sporazumu EGP. Ta sklep se zato ne uporablja za Lihtenštajn –

            SPREJEL NASLEDNJI SKLEP:
      Člen 1
      Poglavje XII Priloge II k Sporazumu EGP se spremeni:

                  1.

                  besedilo točke 54zzzzb (Uredba Komisije (ES) št. 1213/2008) se črta;

                  2.

                  za točko 65 (Uredba Komisije (EU) št. 1171/2011) se vstavi naslednje:

                              „66.

                                 32011 R 1274: Izvedbena uredba Komisije (EU) št. 1274/2011 z dne 7. decembra 2011 o usklajenem večletnem programu nadzora Unije za leta 2012, 2013 in 2014 za zagotavljanje skladnosti z mejnimi vrednostmi ostankov pesticidov v živilih rastlinskega in živalskega izvora in na njih ter oceno izpostavljenosti potrošnikov ostankom teh pesticidov (UL L 325, 8.12.2011, str. 24).

                        V tem sporazumu veljajo določbe Uredbe v skladu z naslednjimi prilagoditvami:

                              1.

                              v členu 1 se doda:
                              ‚Islandija lahko v letih 2012, 2013 in 2014 še naprej odvzema in analizira vzorce za 61 pesticidov, ki so se leta 2011 spremljali v živilih na njenem trgu.‘;

                              2.

                              v točki 5 Priloge II se doda naslednje:

                                          ‚IS

                                          12 (*)
                                          15 (**)

                                          NO

                                          12 (*)
                                          15 (**)‘ “.

            Člen 2
      Besedilo Izvednebe uredbe (EU) št. 1274/2011 v islandskem in norveškem jeziku, ki se objavi v Dopolnilu EGP k Uradnemu listu Evropske unije, je verodostojno.
      Člen 3
      Ta sklep začne veljati …. pod pogojem, da so bila Skupnemu odboru EGP predložena vsa uradna obvestila v skladu s členom 103(1) Sporazuma EGP (4)

      Člen 4
      Ta sklep se objavi v sklopu EGP Uradnega lista Evropske unije in v Dopolnilu EGP k Uradnemu listu Evropske unije.

         V Bruslju,

               Za Skupni odbor EGP

               Predsednik

               Sekretarja Skupnega odbora EGP

         (1)  UL L …

         (2)  UL L 325, 8.12.2011, str. 24.

         (3)  UL L 328, 6.12.2008, str. 9.

         (4)  [Navedena ni nobena ustavna zahteva.] [Navedene so ustavne zahteve.]


title: 2012/536/EU: Sklep Evropskega parlamenta in Sveta z dne 12. septembra 2012 o uporabi Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2011/017 ES/Aragon Construction, Španija)

text:
               4.10.2012

               SL

               Uradni list Evropske unije

               L 269/7

         SKLEP EVROPSKEGA PARLAMENTA IN SVETA
   z dne 12. septembra 2012
   o uporabi Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2011/017 ES/Aragon Construction, Španija)
   (2012/536/EU)
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije,
   ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (1) in zlasti točke 28 tega sporazuma,
   ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji (2) in zlasti člena 12(3) te uredbe,
   ob upoštevanju predloga Evropske komisije,
   ob upoštevanju naslednjega:

               (1)

               Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, odpuščenim zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela.

               (2)

               Področje uporabe ESPG je bilo za vloge, vložene med 1. majem 2009 in 30. decembrom 2011, razširjeno, da bi vključili pomoč za delavce, ki so bili odpuščeni neposredno zaradi svetovne finančne in gospodarske krize.

               (3)

               Medinstitucionalni sporazum z dne 17. maja 2006 omogoča uporabo ESPG do letne zgornje meje 500 milijonov EUR.

               (4)

               Španija je 28. decembra 2011 vložila vlogo za uporabo sredstev ESPG v zvezi s presežnimi delavci v 377 podjetjih, ki delujejo v panogi, razvrščeni v oddelek 41 NACE po reviziji 2 („gradnja stavb“) v regiji Aragon (ES24) na ravni NUTS II. Do 23. marca 2012 je vlogo dopolnila z dodatnimi informacijami. Navedena vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga zagotovitev zneska v višini 1 300 000 EUR.

               (5)

               Zato bi bilo treba z uporabo sredstev iz ESPG zagotoviti finančni prispevek za vlogo, ki jo je predložila Španija –

         SPREJELA NASLEDNJI SKLEP:
   Člen 1
   V okviru splošnega proračuna Evropske unije za proračunsko leto 2012 se iz Evropskega sklada za prilagoditev globalizaciji uporabi vsota 1 300 000 EUR v sredstvih za prevzem obveznosti in sredstvih za plačila.
   Člen 2
   Ta sklep se objavi v Uradnem listu Evropske unije.

      V Strasbourgu, 12. septembra 2012

            Za Evropski parlament

            Predsednik

         M. SCHULZ

            Za Svet

            Predsednik

         A. D. MAVROYIANNIS

      (1)  UL C 139, 14.6.2006, str. 1.

      (2)  UL L 406, 30.12.2006, str. 1.